**Beszámoló a Közép-Dunántúli Régió Zöld Óvoda Regionális Forrásközpont tevékenységéről (2016. I. félév)**

**INTÉZMÉNYI MENTORÁLÁS:**

*Jelenleg 139 intézmény szerepel a partneradatbázisunkban, akik részére továbbra is mentorálási tevékenységet folytatunk, vagy folytattunk.*

2016. év I. félévében a mentorálási tevékenységünk elsődlegesen a rendelkezésünkre álló információk alapján kezdtük el. Folytattuk a félévben a mentorálásunkat a meglévő, vagy akár új intézmények bevonásával is, a leendő zöld óvodákra fókuszálva, akik még idén tavasszal tervezik beadni címpályázatukat.

Ismételten levelet írtunk a régió összes olyan óvodájának, aki még nem szerepel az adatbázisunkban és nem Zöld Óvoda. Felajánlottuk a segítségünket a pályázatíráshoz, zöldüléshez. Telefonon végighívtuk az összes olyan partnerünket, aki eddig nem adta be a címpályázatot. Felajánlottuk a mentorálást, a segítségnyújtást.

A félév során több személyes mentorálásra is sor került, például:

Székesfehérváron a Szent Imre Óvodában került sor egy Fejér megyei mentorálásra. A résztvevők: a Sárkeresztúri Napraforgó Óvoda két fővel: a vezető és egy óvodapedagógus, a Sárkeresztesi Ficánkoló Óvoda vezetője, valamint a házigazda Szent Imre óvoda öt dolgozója. Ők 2016-ban szeretnének Zöld Óvoda címre pályázni. Megjelent a Törpe-ovi Alapítvány Óvodája Bodajk két óvónője is, ők Örökös Zöld Óvoda címre pályáznak. A résztvevőkkel Vajgerné Bőhm Erika végigvette a pályázatírás szempontjait. Gondolatokat cseréltek az óvodák munkájáról, s megerősödtek abban, hogy érdemes pályázniuk.

Az Örömhír Keresztyén Evangélikus Óvodában is sor került egy Veszprém megyei mentornapra. A bejelentkezett hat óvodából három jelent meg, így négy óvoda számára tartott megbeszélést Vajgerné Bőhm Erika. A berhidai Süni Óvoda, a veszprémi Gyermekbolygó és a házigazda Örömhír Evangélikus Óvoda első ízben, a balatonfűzfői Szivárvány Óvoda és Bölcsőde harmadszor pályázik a ZO címre. A jó hangulatú beszélgetés során minden résztvevő ötleteket kapott munkájához és a pályázatíráshoz.

Nagy rendezvényünk volt Komárom-Esztergom megyében március 5-én. A tatabányai Micimackó Óvodában segítettük az óvoda kérésére azt a szakmai napot, melyet mentorálásként előadóként vállalt Bihariné dr. Krekó Ilona (KOKOSZ). 46 fő vett részt 13 óvodából, akik mindegyike szerepel partner-adatbázisunkban. Két előadás hangzott el: Környezeti nevelés, fenntarthatóságra nevelés az óvodában és Különböző helyszíneken megfigyelhető ökológiai összefüggések jellemzése.

2016. március 21-én jártunk a Komáromi Szivárvány Óvodában helyszíni mentoráláson. Pintér János Sándorné kérésére áttekintettük a dokumentációjukat, segítjük megírni a pályázatot.

Folyamatosan érkeztek a fent említett óvodákból az e-mailek. Küldik az elkészített részpályázati anyagokat, melyeket átnéztünk, véleményeztünk, segítettünk. A partneradatbázisban szereplő minden óvodának ismételten küldtünk e-mailt, aki még eddig nem pályázott, felajánlva a további segítséget, ösztönözve a pályázatírást.

Azoknak, akiknek aktuális a 2., 3. pályázat, szintén írtunk. És minden olyan óvodát, aki már háromszor nyerte el a címet, ösztönöztünk az Örökös cím beadására is.

**Akkreditált képzés szervezése Ökoiskola koordinátoroknak**

A félévben történt meg a második akkreditált pedagógus továbbképzés megszervezése és lebonyolítása. 2016 január 28-30-a között tartottuk a 30 órás akkreditált képzést Dunaújvárosban. Helyszínül a Dunaújvárosi Óvodát választottuk (2400 Dunaújváros, Pajtás utca 2.).

A kiválasztás szempontja volt a megfelelő férőhely, a technikai felszereltség (vetítési lehetőség, WIFI, a megközelíthetőség, Natura 2000 terület elérhetősége, és fogadókészség).

A régió óvodáinak emailes meghívót is küldtünk ki a képzéssel kapcsolatban. A jelentkezéseknél kisebb volt a mozgás a létszámban. Az online felületen regisztrálók számára jelentkezési lapot és résztvevői tájékoztatót küldtünk. Végül 21 fő vett részt a képzésünkön.

A képzés tematikája a következő volt:

1. nap

Ismerkedés, csapatépítő játékok

A fenntarthatóság pedagógiája-elméleti háttér, legújabb eredmények, módszerek

A Natura 2000 Hálózat bemutatása

2. nap

A Natura 2000 területekkel kapcsolatos pedagógiai munka integrálása a Zöld Óvoda tevékenységbe (óvodán kívüli és belüli tevékenységek)

Zöld Óvoda alapfogalmak

3. nap

Zöld Óvoda munkaterv készítése-intézményi minőségbiztosítás, jogszabályi háttér

Zöld Óvoda munkaterv megvalósítása-intézményfejlesztés, finanszírozási lehetőségek

A továbbképzés lezárása, értékelés

A hallgatók nagy része motivált volt, bár érezhető volt néhányuknál, hogy a 30 pont volt a fő motiváció. A vidékiek nagyon lelkesen, nagyon aktívan vettek részt mindenben. Pozitívak, elégedettek voltak a hallgatók. Eredményes, jó hangulatú képzést zártunk. Ez tükröződik az elégedettségi kérdőívekben is. Azóta is érkeznek megkeresések. Szívesen vennék az intézmények az újabb képzési lehetőséget.

Mind a 21 résztvevő teljesítette a 90%-os részvételi arányt ill. elkészítette a reflektív naplót. Mind a 21 záródolgozat beérkezett, melyeknek értékelése megtörtént.